Pyn, moegheid en slaapsteurings is die belangrikste simptome van fibromialgie. Die meeste mense ervaar die pyn van fibromialgie as seerheid, styfheid en teerheid in die spiere óm die gewrigte. Dit is die ergste in die oggend, of soos die dag aangaan of met aktiwiteit. Dit kan een deel van die liggaam aantas of verskeie verskillende dele soos die ledemate, die nek en die rug.
Daar is nou ’n beter begrip daarvan dat siekte nie makklik in fisies of geestelik verdeel kan word nie, en dat daar interaksie tussen hulle bestaan. Fibromialgie is ’n siekte waarby die gees en die liggaam betrek word. Dit word partymaal ’n funksionele steuring genoem.
Wanneer fibromialgie eers begin het, ontstaan ’n bose kringloop wat pyn en meer slaapsteuring teweegbring. Dit kan al genoeg rede wees om depressie te veroorsaak selfs indien dit nie aanvanklik ’n probleem was nie. Wanneer fibromialgie ooglopend met ’n ander toestand soos artritis verbind word, word dit “sekondêr” genoem (met ander woorde deur die ander toestand veroorsaak). Wanneer dit lyk asof dit alleen voorkom, word dit “primêr” genoem.
Jou dokter kan ’n verskeidenheid middels wat vir die pyn kan help, voorskryf. Dit sluit in pynstillers soos parasetamol en nie-steroïed anti-inflammatoriese middels (NSAIM’s) (waarvan daar baie is). ’n Steroïed-inspuiting in die aangetaste gebied kan tydelike verligting gee indien een of twee plekke besonder pynlik is.
Jou dokter kan ook probeer ommet die slaapsteuring te help. Sommige mense kan beter slaap met ’n sagte nekstut, veral as die nek ongemaklik is. Dit kan nie skade doen om dit vir ’n week of so te probeer nie, mits jy nie in die gewoonte kom om dit gedurende die dag te dra nie. Gewone slaappille moet liewer vermy word aangesien hulle dikwels gewoontevormend is en op die lange duur hulle uitwerking verloor.
Leer om vir jouself tyd te maak. Verminder senuspanning en stres. Leer om jou gedagtes en jou liggaan te ontspan. Musiek of ’n oudioband oor ontspannings-tegnieke kan jou ook help.
Moenie oorambisieus wees oor jou vordering nie. Dit is beter om stadig en bestendig te werk te gaan. As jy voel dat dit te veel is om in die straat af te stap, begin om elke dag die huise waar jy verbystap, te tel en ná ’n rukkie sal jy agterkom dat jy al die strate tel. As jy gaa swem (en warmer water is strelender) begin deur eers net te staan en jou arms en bene teen die weerstand van die water te beweeg, vorder dan na lengtes en uiteindelik sal jy dan die soort oefening kan doen waaraan jy gewoond was.
Behandelings soos massering, akupunktuur, fisioterapie en manipulering deur ’n chiropraktisyn of osteopaat kan die pyn verminder en moraal verbeter, maar die voordele is nie noodwendig van lange duur nie. Slegs jy kan besluit of die voordele die tyd en die geld werd is.